Document ID: 32012R1012

KOMISSION TÄYTÄNTÖÖNPANOASETUS (EU) N:o 1012/2012,
annettu 5 päivänä marraskuuta 2012,
asetuksen (EY) N:o 2074/2005 ja asetuksen (EY) N:o 1251/2008 muuttamisesta tartunnanlevittäjälajien luettelon ja epitsoottista ulseratiivista syndroomaa koskevien terveys- ja todistusvaatimusten osalta sekä siltä osin kuin on kyse Thaimaata koskevasta kohdasta niiden kolmansien maiden luettelossa, joista on sallittua tuoda unioniin tiettyjä kala- ja kalastustuotteita
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 9 artiklan toisen kohdan,
ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (2) ja erityisesti sen 16 artiklan toisen kohdan,
ottaa huomioon vesiviljelyeläimiin ja niistä saataviin tuotteisiin sovellettavista eläinten terveyttä koskevista vaatimuksista sekä vesieläinten tiettyjen tautien ehkäisemisestä ja torjunnasta 24 päivänä lokakuuta 2006 annetun neuvoston direktiivin 2006/88/EY (3) ja erityisesti sen 17 artiklan 2 kohdan, 22 ja 25 artiklan sekä 61 artiklan 3 kohdan
sekä katsoo seuraavaa:
(1)
Euroopan parlamentin ja neuvoston asetuksen (EY) N:o 853/2004 soveltamisalaan kuuluvia tuotteita sekä Euroopan parlamentin ja neuvoston asetusten (EY) N:o 854/2004 ja (EY) N:o 882/2004 mukaisen virallisen valvonnan järjestämistä koskevien täytäntöönpanotoimenpiteiden vahvistamisesta, poikkeuksen tekemisestä Euroopan parlamentin ja neuvoston asetukseen (EY) N:o 852/2004 sekä asetusten (EY) N:o 853/2004 ja (EY) N:o 854/2004 muuttamisesta 5 päivänä joulukuuta 2005 annetussa komission asetuksessa (EY) N:o 2074/2005 (4) vahvistetaan eläinten terveystodistusmallit tiettyjen vesieläinten ja ihmisravinnoksi tarkoitettujen eläinperäisten tuotteiden unionin alueelle tuontia varten.
(2)
Asetuksen (EY) N:o 2074/2005 liitteen VI lisäyksessä IV vahvistettu terveystodistusmalli ihmisravinnoksi tarkoitettujen kalastustuotteiden tuontia varten sisältää eläinten terveyttä koskevan vakuutuksen siitä, että tietyille, direktiivin 2006/88/EY liitteessä IV olevassa II osassa luetelluille taudeille, kuten epitsoottiselle ulseratiiviselle syndroomalle, alttiita lajeja koskevat vaatimukset täyttyvät.
(3)
Neuvoston direktiivin 2006/88/EY täytäntöönpanosta vesiviljelyeläinten ja niistä saatavien tuotteiden markkinoille saattamista ja yhteisöön tuontia koskevien edellytysten ja todistusvaatimusten osalta ja tartunnanlevittäjälajien luettelon vahvistamiseksi 12 päivänä joulukuuta 2008 annetussa komission asetuksessa (EY) N:o 1251/2008 (5) vahvistetaan eläinten terveyttä koskevat edellytykset ja todistusvaatimukset, joita sovelletaan tiettyjen vesiviljelyeläinten ja tiettyjen niistä saatavien tuotteiden tuontiin Euroopan unioniin.
(4)
Asetuksen (EY) N:o 1251/2008 liitteessä I on luettelo direktiivin 2006/88/EY liitteessä IV olevassa II osassa lueteltujen tautien levittäjälajeista. Epitsoottisen ulseratiivisen syndrooman levittäjälajit ovat tällä hetkellä kyseisessä luettelossa.
(5)
Asetuksen (EY) N:o 1251/2008 liitteessä III on luettelo kolmansista maista, niiden alueista, vyöhykkeistä tai osastoista, joista on sallittua tuoda Euroopan unioniin suljettuihin koristetiloihin tarkoitettuja koristekaloja, jotka ovat yhdelle tai useammalle direktiivin 2006/88/EY liitteen IV luettelossa mainitulle taudille altista lajia.
(6)
Intia ja Vietnam ovat kyseisessä luettelossa, ja niiden on näin ollen sovellettava epitsoottiselle ulseratiiviselle syndroomalle alttiiden kalalajien tuontiin erityisiä eläinten terveyttä koskevia säännöksiä kyseisen taudin vaaran poistamiseksi.
(7)
Lisäksi asetuksen (EY) N:o 1251/2008 liitteessä IV olevassa A ja B osassa vahvistetut eläinten terveystodistusmallit sisältävät eläinten terveyttä koskevan vakuutuksen siitä, että tietyille, direktiivin 2006/88/EY liitteessä IV olevassa II osassa luetelluille taudeille, kuten epitsoottiselle ulseratiiviselle syndroomalle, alttiita lajeja sekä näiden tautien levittäjälajeja koskevat vaatimukset täyttyvät.
(8)
Direktiivin 2006/88/EY, sellaisena kuin se on muutettuna komission täytäntöönpanoasetuksella 2012/31/EU (6), liitteessä IV olevassa II osassa epitsoottista ulseratiivista syndroomaa (EUS) ei enää mainita eksoottisten tautien luettelossa.
(9)
Euroopan unionin lainsäädännön yhdenmukaisuuden ja selkeyden vuoksi asetusta (EY) N:o 2074/2005 ja asetusta (EY) N:o 1251/2008 olisi muutettava siten, että niistä poistetaan säännökset, joissa viitataan epitsoottiseen ulseratiiviseen syndroomaan.
(10)
Koska epitsoottinen ulseratiivinen syndrooma on poistettu direktiivin 2006/88/EY liitteessä IV olevassa II osassa vahvistetusta luettelosta, siihen liittyvät Intiaan ja Vietnamiin sovellettavat eläinten terveyttä koskevat säännökset ovat käyneet tarpeettomiksi, ja kyseiset maat olisi siksi poistettava niiden maiden luettelosta, joiden on sovellettava tautikohtaisia eläinten terveyttä koskevia toimenpiteitä Euroopan unioniin vietäviksi tarkoitettuihin vesieläimiin.
(11)
Thaimaa mainitaan asetuksen (EY) N:o 1251/2008 liitteessä III olevassa luettelossa kolmantena maana, josta on sallittua tuoda Euroopan unioniin viljely- ja uudelleensijoitusalueille, istuta ja ongi -kalastuspaikoille sekä avoimiin ja suljettuihin koristetiloihin tarkoitettuja särkikaloja (Cyprinidae). Thaimaa on pyytänyt, että se mainitaan liitteessä III, jotta kyseisestä kolmannesta maasta olisi luvallista tuoda unioniin myös muita kalalajeja.
(12)
Elintarvike- ja eläinlääkintätoimisto teki Thaimaassa vesieläinten terveyttä koskevan tarkastuksen marraskuussa 2009. Thaimaan toimivaltainen viranomainen on tyydyttävällä tavalla toteuttanut elintarvike- ja eläinlääkintätoimiston kyseisen tarkastuksen perusteella antamat suositukset. Näin ollen on asianmukaista sallia myös muiden kalalajien tuonti Euroopan unioniin kyseisestä kolmannesta maasta. Asetuksen (EY) N:o 1251/2008 liitettä III olisi siksi muutettava Thaimaan osalta.
(13)
Sen vuoksi asetuksia (EY) N:o 2074/2005 ja (EY) N:o 1251/2008 olisi muutettava.
(14)
On aiheellista säätää siirtymätoimenpiteistä, jotta jäsenvaltiot ja teollisuus voivat toteuttaa tarvittavat toimenpiteet voidakseen noudattaa tässä asetuksessa vahvistettuja vaatimuksia.
(15)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 2074/2005 liitteen VI lisäys IV tämän asetuksen liitteellä I.
2 artikla
Muutetaan asetuksen (EY) N:o 1251/2008 liitteet I, III ja IV tämän asetuksen liitteen II mukaisesti.
3 artikla
Siirtymäkautena 1 päivään maaliskuuta 2013 asti vesieläinten lähetyksiä, joissa on mukana asetuksen (EY) N:o 1251/2008 liitteessä IV olevassa A tai B osassa vahvistettujen mallien mukaisesti laadittu eläinten terveystodistus, sekä kalastustuotteiden lähetyksiä, joissa on mukana asetuksen (EY) N:o 2074/2005 liitteen VI lisäyksessä IV vahvistetun mallin mukaisesti laadittu eläinten terveystodistus, sellaisessa muodossa kuin todistusmallit ovat ennen tällä asetuksella käyttöön otettuja muutoksia, voidaan saattaa markkinoille tai tuoda Euroopan unioniin edellyttäen, että ne saapuvat lopulliseen määräpaikkaansa ennen kyseistä määräpäivää.
4 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä marraskuuta 2012.

Labels: 3
18
17
6